Tiso Blackstar wil van AltX skuif na hoofbord | Netwerk24
Tiso Blackstar wil van AltX skuif na hoofbord
Deur JJ van Wyk 20 Maart 2017 16:12
Die AltX-genoteerde mediamaatskappy Tiso Blackstar het goedkeuring van die JSE gekry om na die hoofbord van die JSE te skuif.
Dit sal daartoe lei dat die maatskappy 'n dubbele primêre notering het op die AIM-bord van die Londense beurs en die hoofbord van die JSE. Tans het hy 'n sekondêre notering op die AltX.
As aandeelhouers dit goedkeur, sal dit voor die einde van Junie voltooi wees.
"Die direksie glo dit sal die maatskappy se potensiële beleggersbasis vergroot, sy beheerraamwerk ontwikkel en sy groei-ambisies op lang termyn fasiliteer," sê die maatskappy in 'n verklaring op Sens, die JSE se nuusdiens.
Blackstar se tussentydse resultate tot einde Desember 2016 behels 'n bedryfswins van £8,2 miljoen (teenoor 'n verlies van £4,3 miljoen in die ooreenstemmende ses maande van 2015) en 'n wesensverdienste van 17 pennies per aandeel.
Die direksie het 'n tussentydse dividend van 4,5 Suid-Afrikaanse sent per aandeel goedgekeur. Die groep is ook van plan om R40 miljoen in dividende uit te betaal wanneer hy die geld kry vir die verkoop van Kagiso Tiso Holdings se belang in onder meer Sea Harvest teen R270 miljoen.
'n Buitengewone algemene vergadering sal gehou word waar goedkeuring vir die dubbele primêre notering van aandeelhouers gevra sal word. 'n Langtermyn-aansporingskema sal terselfdertyd voorgestel word om talent te lok en te behou.
Blackstar reken hy het 'n stewige grondslag vir volhoubare groei gelê, met nuwe gediversifiseerde inkomste en gestabiliseerde kernbedrywighede.
Sy transformasie tot 'n veelplatform-mediamaatskappy is suksesvol "en sy markleier-handelsname lewer sterk kontantvloei om toekomstige groei te onderskraag", lui die verklaring.
Die aanlyn publikasie van die inhoud van Business Day en Financial Mail agter 'n betaalmuur en advertensiegroei word as "hoogtepunte" uitgelig.